আৰক্ষীৰ হাতত কি কি ক্লু? মাৰ্চি বৰাৰ ৰহস্যজনক আত্মহত্যাৰ পিছতে ডকমকা আৰক্ষীয়ে গ্ৰেপ্তাৰ কৰিলে স্বামী প্ৰণৱ বৰাক- News18 Assam\nআৰক্ষীৰ হাতত কি কি ক্লু? মাৰ্চি বৰাৰ ৰহস্যজনক আত্মহত্যাৰ পিছতে ডকমকা আৰক্ষীয়ে গ্ৰেপ্তাৰ কৰিলে স্বামী প্ৰণৱ বৰাক\nভাৰতীয় দণ্ডবিধিৰ ধাৰা ৩০৬ৰ অধীনত গোচৰ নম্বৰ ৯/২০২০ৰ ভিত্তিত আৰক্ষীয়ে তদন্ত অব্যাহত ৰাখিছে।\nNews18 Assam । News18 Assam । February 20, 2020, 9:56 PM IST\nনিজৰ বিয়াত নৃত্য কৰি ছচিয়েল মিডিয়াত চৰ্চালৈ অহা প্ৰতিভাশালী নাৰী মাৰ্চি বৰাই কিহৰ তাড়নাত বিয়াৰ দুমাহ নৌহওতেই নিজৰ জীৱনৰ মোহ এৰিলে? চিনেমাত কাম কৰিবলৈ আশা বান্ধি ৰখা, গীত-নাচ সকলোতে পাকৈত মাৰ্চি বৰাই মাকৰ ঘৰলৈ যাম বুলি সাজু হৈ আছিল। নিজৰ প্ৰতিভা সকলোৰে আগত তুলি ধৰাৰ হেঁপাহ পুহি ৰখা মাৰ্চিয়ে হঠাৎ কি কাৰণে ভেলেণ্টাইনছ ডে'ৰ দিনা নিজৰ শোৱনীকোঠাত চিলিং ফেনত ওলমি দিলে?\nসকলোকে হতভম্ব কৰা এই 'আত্মহত্যা'ৰ পিছত বন্ধুবৰ্গই প্ৰশ্ন তুলিছিল স্বামী প্ৰণৱ বৰাৰ বিৰুদ্ধে। শৈশৱৰ পৰাই মাৰ্চিৰ সৈতে প্ৰেমপাশত বান্ধ খাই থাকিলেও মাৰ্চিৰ স্বামী আছিল অত্যন্ত সন্দেহপৰায়ণ, মাৰ্চিক হোৱাই-নোহোৱাই মানসিক নিৰ্যাতন কৰিছিল স্বামী প্ৰণৱ বৰাই। অত্যন্ত আশাৰে দীৰ্ঘদিনৰ প্ৰেমিকৰ সৈতে জীৱন আৰম্ভ কৰা মাৰ্চিৰ কাৰণে স্বামী হৈ পৰিছিল বেদনা দিয়া এজন অসুৰ।\nসহি সহি এটা সময়ত নোৱাৰা হৈ পৰা মাৰ্চিয়ে ওলাই অহাৰ বাট বিচাৰি পোৱা নাছিল। মৃত্যুৰ আগমুহূৰ্তত কোনো ধৰণৰ ছুইচাইড নোট আদি নিলিখাকৈ, সকলো ছচিয়েল মিডিয়া একাউণ্ট ডিএক্টিভেট কৰি মাৰ্চিয়ে চিৰবিদায় লয়। টিকটকত মাৰ্চিয়ে এটা দিন পূৰ্বে ৰংমনে আপলোড কৰিছিল নৃত্য-অভিনয়ৰ ভিডিও।\nৰাজ্যবাসীক হতভম্ব কৰা এই ৰহস্যজনক আত্মহত্যাৰ পিছতে মাৰ্চিৰ পৰিয়ালে ১৭ ফেব্ৰুৱাৰীত স্বামী প্ৰণৱ বৰাৰ বিৰুদ্ধে গোচৰ ৰুজু কৰে। অগ্নিনিৰ্বাপক বাহিনীৰ চাকৰিয়াল প্ৰণৱ সেই সময়ত ছমহীয়া প্ৰশিক্ষণত মুম্বাইত আছিল।\nআৰক্ষীয়ে তদন্ত আৰম্ভ কৰিলে আৰু তদন্তত স্বামী প্ৰণৱ বৰাৰ বিৰুদ্ধে মাৰ্চিক আত্মহত্যা কৰিবলৈ উচতনি (Abetment of suicide) ৰ যথেষ্ট ক্লু লাভ কৰে। ভাৰতীয় দণ্ডবিধিৰ ৩০৬ধাৰাৰ অধীনত গোচৰ নম্বৰ ৯/২০২০ৰ ভিত্তিত ডকমকা আৰক্ষীয়ে তদন্ত চলাই স্বামী প্ৰণৱ বৰাক গ্ৰেপ্তাৰ কৰে। এই গোচৰত আদালতত দোষী সাব্যস্ত হ'লে মাৰ্চিৰ স্বামীৰ দহবছৰ পৰ্যন্ত জে'ল বা জৰিমনা অথবা দুইটাই হ'ব পাৰে। শাস্তিৰ ম্যাদ যিয়ে নহওক এপাহ ফুলকলি হেন এজনী ছোৱালী হেৰাই গ'ল কেৱল সন্দেহৰ নামত! ইয়াতকৈ দুৰ্ভাগ্যজনক আৰু কি হ'ব পাৰে!
